เป็นความสับสนมาก สำหรับร้านที่ชื่อรสดีเด็ดนี่ เพราะรีวิวแรกที่เขียนถึงร้านชื่อนี้ คือร้านรสดีเด็ด ที่ขายก๋วยเตี๋ยวเนื้อที่บริเวณจุฬาซอย 9 แถวสามย่าน ที่มีชื่อเหมือนกับร้านเก่าแต่ในสยามสแควร์ ซึ่งทั้งสองร้านน่าจะมีความเกี่ยวข้องกัน และในข้อมูลของแอปวงในนี้ก็จับมาเป็นร้านเดียวกันซะอีก ทั้งที่เป็นคนละร้านกัน แต่ขายของประเภทเดียวกัน และตั้งอยู่ในทำเลไม่ห่างกันนัก
แต่อย่างไรก็ตามร้านรสดีเด็ดแห่งสยามสแควร์ก็คงจะเป็นร้านที่เก่าแก่กว่ามาก เพราะเราได้รู้จักมานานมากแล้ว เป็นร้านที่มีเมนูไม่มาเลย ได้แก่ ก๋วยเตี๋ยวเนื้อและหมู (ร้านนี้ขายมีเฉพาะเส้นหมี่และเส้นใหญ่เท่านั้น ส่วนหมูจะมีแต่ลูกชิ้นหมูเท่านั้น) และข้าวราดแกง ซึ่งเขาจะทำกับข้าวไม่มากอย่าง แต่ที่ลูกค้าสั่งมากก็เป็นข้าวหน้าไก่ และข้าวสตูเนื้อหรือหมู ที่ถือว่าเป็น signature ของร้านนี้เลย ก็คงจะเป็นก๋วยเตี๋ยวเนื้อรวม ที่เขาปรุงน้ำซุปได้อร่อยสุดยอด กับเนื้อสดที่ไม่สุกจนเกินไปและเนื้อเปื่อยที่เปื่อยสุดๆ ซึ่งแม้จะปริมาณน้อยกว่าที่อื่น แต่ก็ถือว่าคุ้มค่าความอร่อยจริงๆ ส่วนเรื่องการบริการและความสะอาดของร้านก็อยู่ในเกณฑ์ที่ดี แม้ลูกค้าจะค่อนข้างแน่นแต่เขาก็ไม่แสดงอาการไล่ลูกค้า ซึ่งถ้าใครมาทานที่นี่ก็จะรับทราบกัน ว่าต้องรีบกินรีบไป โดยเฉพาะเวลามื้อเที่ยง